《次韵尧明贡院诗》
宋代·吕本中

忍穷不能归，强饭亦良计。东风频报春，草木可次第。

厌为龙头缩，宁作龟尾曳。从来翰墨场，即有闻见滞。

譬如已耕田，更欲深种艺。或蒙卤莽报，未肯即卖弃。

不闻太仓粟，亦校毫发细。王卿固倦游，秽浊有蝉蜕。

声名动时人，我实托末契。泥涂倒屐齿，尘埃涴衣裌。

要为无用用，乃作不事事。下马旧战场，午日在庭戺。

向来槁木枝，忽有红绿缀。来非偶然住，去亦无所诣。

聚蚊著瓯中，得听此鹤唳。窗前有馀馥，胜韵入松桂。

扁舟下淮南，闾里思少憩。熟观昔所历，请与居士戏。

江湖要同归，不假木兰枻。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。